મૂળ તો આ મંદિર બૌદ્ધ મંદિર છે, પરંતુ વર્ષ ૧૯૯૯ માં એક સ્થાનિક માણસ આ મંદિરમાં એક વાઘનું બચ્ચું મૂકી ગયો અલબત્ત એ બચ્ચુ તો થોડા સમયમાં જ મૃત્યુ પામ્યું, પરંતુ ત્યારથી મંદિરમાં વાઘના બચ્ચાઓ આપવાની પરંપરા આરંભ થઈ ગઈ અને પછી તો મંદિરના સંચાલકો અને સાધુઓ પણ થાઈલેન્ડ ઉપરાંત બહારના દેશોમાંથી વાઘ આયાત કરી મંદિરમાં રાખવા લાગ્યા. વાઘોને કારણે મંદિર સૌના આકર્ષણનું કેન્દ્ર બન્યું અને વિશ્વભરના પર્યટકો મંદિરની મુલાકાતે આવવા લાગ્યા જેને પરિણામે મંદિર પ્રશાસને આવકની અનોખી પદ્ધતિ શોધી કાઢી. આ મંદિરમાં બૌદ્ધ સાધુઓ વાઘોને પાલતુ પ્રાણીઓની જેમ ઉછેરતા હોવાથી વાઘો પાલતુ પ્રાણીઓની જેમ જ વર્તન કરે છે એટલે પર્યટકો પાલતુ પ્રાણી સાથે ફોટા પડાવતા હોય એ રીતે પૈસા ચૂકવી વાઘો સાથે ફોટા પડાવે છે.